Mycoplasma

Mycoplasma (מיקופלסמה) הוא סוג של חיידקים אמיתיים.

מאפיינים 

ה-Mycoplasma הם קבוצה של חיידקים פשוטים וקטנים ביותר, חסרי דופן תא ובעלי גנום קטן מאוד הנוטה למוטציות, המאפשר את פעולות החיים הבסיסיות ביותר בלבד. מיקופלסמה גדלים על מצעים מוצקים ויוצרים מושבות שקועות בדמות ביצת עין. הם אינם יכולים להתקיים באופן עצמאי, היות שאינם מסוגלים לבצע פעולות פיזיולוגיות רבות. רובם מתקיימים כטפילים של בעלי חיים וצמחים, ומעטים כספרופיטים.  הם חסרי יכולת לפלוש לתאים של המאכסן וחיים על פני קרום התא על ידי ספיחה.  שייכים לממלכת החיידקים, אך בשל שונותם מתיחסים אליהם בנפרד. המיקופלסמה חסרי דופן תא וצורתם פלאומורפית  ולכן עמידים לאנטיביוטיקה מקבוצת הבטא-לקטם (כגון פניצילין).  מוצאם מחיידקים גרם חיוביים. מבחינה אבולוציונית משערים שהתפתחו במקביל ללקטובצילים ולסטרפטוקוקים.

שני מינים של מיקופלסמה גורמים למחלות באדם: M. pneumoniae גורם לחלק נכבד ממקרי דלקת הריאות, ו-M. Genitalium גורם לדלקות באיברי המין. קיימים כ-100 מיני Mycoplasma. הם נוטים לזהם תרביות תאים במעבדות ונחשבים למזהמי התרביות העיקרי. לא ניתן לראותם במיקרוסקופ אור בשל מימדיהם  ועמידים בפני סוגים רבים של אנטיביוטיקה. זיהום תרבית במיקופלסמה עלול לגרום לתוצאות שגויות במחקרים בהם משתמשים בתרביות תאים. אחת הדרכים לזיהוי זיהום מיקופלסמה בתרבית היא בדיקה ביומולקולרית בשיטת PCR, לחתכה בעזרת אנזימי הגבלה ולנתח את התוצאות על ידי אלקטרופורזה. השוואת התוצאות עם ערכים ידועים של הגנום של מיקופלסמה מאפשר זיהוי הזיהום.

גודל הגנום של המיקופלסמה נע בין 600,000 ל-1,300,000 בסיסי DNA, לעומת הגנום של  Escherichia coli הנחקר ביותר בביולוגיה הוא כ-4.5 מיליון בסיסי DNA.  המיקופלסמה בעלת תלות בסטרולים לבניית ממברנת התא, ומשתמשים בכולסטרול מהפונדקאי.

קישורים חיצוניים

הערות שוליים 

Firmicutes
חיידקים אמיתיים